32005D0434
L 151/21
JURNALUL OFÍCIAL AL UNIUNII EUROPENE
DECIZIA COMISIEI
din 9 iunie 2005
de modificare a Deciziei 2005/393/CE în ceea ce privește derogările de la interdicția de ieșire pentru circulația internă a animalelor care părăsesc zonele cu acces reglementat
[notificată cu numărul C(2005) 1689]
(Text cu relevanță pentru SEE)
(2005/434/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (1), în special articolul 9 alineatul (1) litera (c) și articolul 19 paragraful al treilea,
întrucât:
(1)
Directiva 2000/75/CE a Consiliului a stabilit dispozițiile specifice privind măsurile de combatere și de eradicare a febrei catarale ovine în cadrul Comunității, în special instituirea unor zone de protecție și de supraveghere, precum și o interdicție de ieșire a animalelor din aceste zone.
(2)
Decizia 2005/393/CE a Comisiei (2) prevede delimitarea zonelor geografice globale în care statele membre trebuie să instituite zone de protecție și de supraveghere („zone cu acces reglementat”) cu privire la febra catarală ovină. Aceasta stabilește, de asemenea, condițiile de derogare de la interdicția de ieșire prevăzută de Directiva 2000/75/CE („interdicția de ieșire”) aplicabile circulației animalelor, a materialului seminal, a ovulelor și a embrionilor acestora.
(3)
În cazul în care se desfășoară un program de vaccinare într-un efectiv de animale, se reduce circulația virusului până la un nivel la care ar trebui să se considere că circulația animalelor tinere din zona cu acces reglementat către ferme situate în afara zonei în care vectorii sunt sub control reprezintă un risc acceptabil.
(4)
La 14 martie 2005, un grup de lucru al Comisiei cu privire la Codul sanitar pentru animalele terestre al Oficiului Internațional de Epizootii (OIE) a publicat un raport privind diferite aspecte ale normelor care ar trebui aplicate circulației animalelor în legătură cu febra catarală ovină.
(5)
Acest grup de lucru a ajuns la concluzia că nu ar trebui să se considere că viremiile care depășesc 60 de zile reprezintă un risc important pentru circulația animalelor vii și că, prin urmare, animalele protejate împotriva atacului vectorilor timp de peste 60 de zile ar trebui considerate sigure.
(6)
În afară de aceasta, grupul de lucru a estimat că, din moment ce 28 de zile reprezintă perioada maximă pentru o seroconversie după o infecție, un animal este sigur în cazul în care a fost protejat împotriva atacului vectorilor mai mult de 28 de zile și în cazul în care a prezentat rezultate negative la un singur test serologic, efectuat după această perioadă de 28 de zile.
(7)
Grupul de lucru a ajuns, de asemenea, la concluzia că, din moment ce un test virusologic este întotdeauna pozitiv la șapte zile după infecție, un animal este sigur în cazul în care a fost protejat împotriva atacului vectorilor mai mult de șapte zile și în cazul în care a prezentat rezultate negative la un singur test virusologic, efectuat după această perioadă de șapte zile.
(8)
Prin urmare, Decizia 2005/393/CE ar trebui modificată în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar si sănătatea animală,
ADOPTĂ PREZENTA DECIZIE:
Articolul 1
Modificări ale Deciziei 2005/393/CE
Decizia 2005/393/CE se modifică după cum urmează:
1.
la articolul 3, alineatul (2) se înlocuiește cu următorul text:
„(2) Derogările de la interdicția de ieșire pentru circulația internă, menționată la alineatul (1), sunt autorizate de autoritatea competentă în cazul în care:
(a)
animalele provin dintr-un efectiv de animale vaccinate în conformitate cu un program de vaccinare adoptat de autoritatea competentă și în cazul în care
(b)
animalele:
(i)
au fost vaccinate cu mai mult de 30 de zile și cu mai puțin de 12 luni înainte de data circulației împotriva serotipului sau serotipurilor prezent(e) sau care ar putea fi prezent(e) într-o zonă de origine semnificativă din punct de vedere epidemiologic sau
(ii)
au mai puțin de două luni la data circulației și sunt destinate unei ferme de îngrășare, această fermă trebuind să fie protejată împotriva atacului vectorilor și înregistrată de autoritatea competentă în scopul îngrășării.”;
2.
la anexa II, partea A se înlocuiește cu următorul text:
„A.
Animalele vii trebuie să fi fost protejate de atacul insectelor culicoidae:
1.
cel puțin în timpul celor 60 de zile anterioare datei circulației sau
2.
cel puțin în timpul celor 28 de zile anterioare datei circulației și să fi fost supuse în această perioadă, cu un rezultat negativ, unui test serologic de detectare a anticorpilor specifici la grupa virusului febrei catarale ovine, cum ar fi testul de imunoadsorbție cu anticorpi marcați enzimatic (testul ELISA competitiv) sau testul de imunodifuzie în gel de agar-agar (testul AGID), efectuat pe probe prelevate la cel puțin 28 de zile de la data începerii perioadei de protecție împotriva atacului vectorilor sau
3.
cel puțin în timpul celor 7 zile anterioare datei circulației și să fi fost supuse în această perioadă, cu un rezultat negativ, unui test de izolare a virusului sau de reacție în lanț a polimerazei, efectuat pe probe de sânge prelevate la cel puțin 7 zile de la data începerii perioadei de protecție împotriva atacului vectorilor și
4.
în timpul transportului până la locul de încărcare.”
Articolul 2
Aplicabilitate
Prezenta decizie se aplică de la 4 iulie 2005.
Articolul 3
Destinatari
Prezenta decizie se adresează statelor membre.
Adoptată la Bruxelles, 9 iunie 2005.